《春风堂》
明代·王汝玉

昔年有士游程门，弥月坐绝春风温。清芬相传数百载，族姓喜风云初孙。

早年负笈登太学，宰邑佐郡多承恩。公馀退食高堂下，右史左图供讨论。

大书春风揭华扁，仰止先哲今如存。恍然心目若亲灸，不异当时和气暄。

我闻游杨尝立雪，太山岩岩师道尊。大贤设教岂矛盾，万善殊途同一源。

吁嗟道丧向千载，古圣奥义多湮沦。斯文未泯出天意，笃生河南弟与昆。

玄言立德示矜式，垂训万世开蒙昏。犹如长夜方未晓，朝阳忽起光燉燉。

春风堂中春寂寂，之子独坐无烦喧。更歌浴沂咏归罢，俯视满庭芳草蕃。

悠然真趣非外假，欲写心素应忘言。

作者简介：（?—1415）明苏州府长洲人，本名璲，以字行，号青城山人。少从杨维桢学。落笔数千言，文不加点。年十七中浙江乡试。洪武末以荐摄郡学教授，擢翰林五经博士。永乐初进春坊赞善，预修《永乐大典》。声名大噪，出诸老臣上，遂被轻薄名。后坐解缙累，下诏狱论死。有《青城山人集》。